Departament d'Indústria i Energia
L'Ordre del Ministerio de Industria y Energía, de 16 de novembre de 1981, sobre muntatge i comprovació de tacògraf estableix l'obligatorietat que els tallers dedicats a la instal·lació, reparació i comprovació de muntatge siguin autoritzats pel Centre Directiu competent en matèria de seguretat industrial.
Tenint en comtpe les competències que l'Estatut de Catalunya confereix a la Generalitat i el que disposa el Decret 731/1981, de 9 de gener, en matèria d'autorització d'indústries, seguretat, revisió de vehicles i verificació comprovació i contractació d'aparells de mesura i control i que l'Ordre de 24 de setembre de 1982, del Ministerio de Industria y Energía, estableix les condicions que han de reunir els tallers que es vulguin dedicar a la instal·lació, reparació i comprovació de tacògrafs, cal dictar les normes que, tot respectant les condicions tècniques previstes per a tot l'Estat, estableixin la tramitació a seguir pels tallers que, situats a Catalunya vulguin obtenir la preceptiva autorització del Departament d'Indústria i Energia.
Les presents normes s'apliquen a l'autorització dels tallers i instal·ladors que, situats a Catalunya, vulguin acollir-se al que estableix l'Ordre del Ministerio de Industria y Energía, de 16 de novembre de 1981, sobre muntatge i comprovació de tacògrafs, homologats d'acord amb el que estableix l'Ordre del Ministerio de Industria y Energía, de 16 de novembre de 1981, sobre homologació dels tacògrafs.
Als efectes del que estableix la present Ordre, els tallers es classifiquen en dos grups, segons sigui l'abast de l'autorització.
Tallers autoritzats per a la instal·lació i comprovació de muntatge de tacògrafs.
Tallers autoritzats per a la instal·lació, reparació i comprovació de muntatge de tacògrafs.
D'altra banda, els instal·ladors es classifiquen en dos grups:
Instal·ladors autoritzats per a la instal·lació de tacògrafs.
Instal·ladors autoritzats per a la instal·lació i comprovació de tacògrafs.
La revisió periòdica dels tacògrafs es farà a les estacions de reconeixement periòdic de vehicles (ITV).
Segon. – Podran ser designats tallers autoritzats per desenvolupar les funcions esmentades en el número 2 de l'article anterior:
a) Els fabricants de tacògrafs o els seus representants oficials degudament autoritzats.
b) Els tallers concessionaris de cada marca de tacògraf.
c) Els tallers reparadors de vehicles d'especialitat mecànica que, estant degudament inscrits al Registre Industrial, reuneixin les condicions establertes als articles cinquè a desè d'aquesta Ordre.
Podran ser designats com a instal·ladors autoritzats per a la instal·lació, en primer equip, i la comprovació inicial de tacògrafs:
a) Els fabricants de vehicles automòbils a què es refereix el Reial Decret 2916/1981, de 30 d'octubre sobre obligatorietat en l'ús de tacògrafs.
b) Els importadors i tallers concessionaris dels fabricants de vehicles automòbils a què es refereix l'apartat anterior.
c) Els carrossers de vehicles dedicats al transport de viatgers de més de nou persones.
La comprovació de muntatge per aquests instal·ladors autoritzats es farà d'acord amb les directrius del fabricant del tacògraf corresponent.
Així mateix, podran ser designats instal·ladors autoritzats per a la instal·lació, en vehicles en servei els tallers concessionaris dels fabricants de vehicles automòbils a què es referiex el Reial Decret 2916/1981 abans esmentat; la comprovació de muntatge, en aquest cas haurà de ser efectuada per un taller autoritzat.
Per obtenir l'autorització per dur a terme les activitats assenyalades a l'article primer números 2 i 3 d'aquesta Ordre, els interessats hauran de presentar, per duplicat, sol·licitud dirigida al Director General d'Indústria, als Serveis Territorials d'Idnústria de la Generalitat de la província on estigui radicat el taller autoritzat.
Els Serveis Territorials que rebin la sol·licitud trametran l'expedient original, amb el seu informe, a l'esmentada Direcció General, conservant un exemplar de la documentació per al seu registre i arxiu.
La Direcció General d'Indústria concedirà, si és procedent, l'autorització corresponent i efectuarà la inscripció del taller o instal·lador a un Registre Especial, i ho comunicarà als Serveis Territorials per al seu trasllat a l'interessat, i al Centre Directiu competent del Ministerio de Industria y Energía.
Les inscripcions que s'efectuïn al Registre Especial del Departament d'Indústria i Energia produiran plenitud d'efectes i no caldrà obtenir cap altra autorització.
El sol·licitant, sigui persona física o jurídica, ha d'oferir la garantia que disposa dels medis tècnics i humans necessaris per a l'execució dels treballs corresponents a l'especialitat de la sol·licitud dintre de les assenyalades a l'article primer, números 2 i 3 d'aquesta Ordre.
El sol·licitant -a excepció dels fabricants de vehicles automòbils- haurà de justificar que disposa d'un permís dels fabricants de tacògrafs o del seu representant oficial, degudament autoritzat, per efectuar els treballs pels què se sol·licita l'autorització.
Per poder ser taller autoritzat, el sol·licitant haurà de justificar que la seva activitat principal és independent del transport per carretera i del comerç de vehicles automòbils a què es refereix el Reial Decret 2616/1981, de 30 d'octubre, sobre obligatorietat en l'ús de tacògrafs.
El primer d'aquests dos requisits serà també exigible per ser instal·lador autoritzat del grup 2n. paràgraf 3 de l'article primer d'aquesta Ordre.
Setè. – L'equip tècnic que haurà de disposar el sol·licitant, segons l'especialitat sol·licitada, serà:
a) Els tallers d'instal·lació i comprovació de muntatges de tacògrafs, així com els instal·ladors autoritzats.
- Espai de mesurament pla i horitzontal de 40 metres de llargària, que pugui reduir-se a 20 metres si s'utilitza un aparell de mesura electrònic.
Aquesta pista pot ser substituïda per un banc de rodets.
- Banc tarable de control per als mesuraments de velocitat i recorregut del tacògraf, abans del muntatge.
- Peu dret d'inflat de pneumàtics.
- Eines i aparells de precisió segons les característiques d'homologació del tacògraf.
- Una cinta mètrica com a mínim de 20 metres i un comptavoltes, banc o instrument de control portàtils per determinar el número de revolucions o impulsos i conseqüentment la característica w del vehicle, excepte quan es disposi d'un banc de rodets.
- Tenalles i punxó amb la seva marca de precintat.
- Correctors i cables flexibles de transmissió.
b) Les estacions de reconeixement de vehicles (ITV) per portar a terme les revisions periòdiques dels tacògrafs hauran de disposar, a més a més del que s'ha citat anteriorment, del següent:
- Aparell analitzador amb lent, per al control dels discs-diagrama.
- Aparell de control de rellotgeria.
- Plantilles de control per a l'ajustament de les gravacions als discs-diagrama.
c) Els tallers de reparació de tacògrafs, a més a més de l'esmentat anteriorment, incorporaran el següent:
- Utensili de reparació de tacògrafs, segons les característiques dels tacògrafs homologats.
Vuitè. – L'autorització d'instal·ladors i tallers estarà condicionada al compliment dels següents requisits:
a) Els tallers i instal·ladors autoritzats seran responsables de la formació permanent del seu personal quant a la normativa, funcionament, instal·lació i control dels tacògrafs; a aquests efectes, tindran a disposició dels Serveis Territorials d'Indústria, una certificació actualitzada, cada tres anys, com a mínim, estesa pel fabricant de tacògrafs o pel seu representant oficial degudament autoritzat.
b) Amb la finalitat de mantenir informat correctament el personal, es disposarà de la documentació relativa a la normativa sobre tacògrafs així com de les normes de control de la instal·lació de tacògrafs i instruccions del fabricant dels tacògrafs.
c) Els tallers i instal·ladors autoritzats conservaran les condicions d'idoneïtat que varen servir de base per a la seva autorització.
d) Els tallers autoritzats hauran de limitar la seva activitat als tacògrafs del fabricant del qual hagin obtingut el permís.
El taller, instal·lador o ITV, si s'escau comunicarà a la Direcció General d'Indústria, a través dels Serveis Territorials, la marca del precinte emprat a les comprovacions del muntatge, reparació i revisions periòdiques de tacògrafs, i n'informarà al del centre directiu competent del Ministerio de Industria y Energía.
El fabricant de tacògrafs o el seu representant legal degudament legalitzat, atorgarà al taller autoritzat i instal·lador autoritzat del segon grup del paràgraf 3, de l'article primer d'aquesta Ordre, la marca del precinte a què es refereix el número anterior.
El fabricant de tacògrafs, o el seu representant oficial degudament autoritzat, haurà de comunicar a la Direcció General d'Indústria, a través dels Serveis Territorials, el seu distintiu de precinte i la llista de tallers autoritzats a usar-lo.
La Direcció General ho posarà en coneixement del Centre Directiu corresponent del Ministerio de Industria y Energía.
Qualsevol modificació dels punts anteriors haurà de ser comunicada a l'esmentada Direcció General d'Indústria.